Kaliňák, Robert, podpredseda vlády SR a minister obrany SR (2024-04-18):
Ďakujem pekne, vážený pán predsedajúci. Každý sa učí aj na svojich chybách, v tomto prípade došlo jednoznačne k zisteniu, že to je chybný postoj. Jednak si možno niekto prehodnotil, akým spôsobom skladal sľub poslanca, akým spôsobom skladal sľub ako iný ústavný alebo politický činiteľ, že má mať vernosť predovšetkým k Slovenskej republike a nie k svojim percentám. Všetci tí politickí poradcovia, ktorí radia slovenskej opozícii, že využite všetky nástroje, čím horšie bude Slovensku, tým slabší bude Fico, sa jednoducho strašne pomýlili. Tak ako bolo kardinálnym omylom reakcia opozície v súvislosti s prejednávaním Trestného zákona. Jednoducho nikto od vás nevyžaduje, aby ste boli skromní, ale tá pokora k tomu, čo sa tu dialo tri a pol roka, k rozhodnutiam Ústavného súdu, ktoré každý deň pribúdajú, ktoré jasne konštatujú, že to, čo tu vyvádzal Úrad špeciálnej prokuratúry, proste bolo absolútne mimo nášho ústavného rámca. A vy ste sa prihlásili vlastne k týmto zverstvám, ktoré sa tu páchali. Ja chápem, že to mohlo byť z nevedomosti, môže byť, ale je dobré, že ste si uvedomili, že ste urobili chybu, a nechcem to nazývať, že ste sa zľakli, ale pravda je taká, že aj ľudia začali pociťovať, že vy chcete využiť každý nástroj na to, aby ste porazili SMER, HLAS, SNS, ale nefunguje to tak v politike. V skutočnosti treba, aby opozícia prinášala riešenia, kritizovala naozaj kroky, ktoré ale relevantne sú problém, len dostali sme sa do situácie, že posledných desať rokov boli dávané samé klamstvá. Nielen teda opozíciou, ale, samozrejme, v tých časoch opozíciou, ale, samozrejme, aj médiami. Tieto tri a pol roka takisto, ale tie rozhodnutia Ústavného súdu, Európskeho súdu pre ľudské práva alebo Súdneho dvora v Luxemburgu sa nedajú vymazať. Tie hovoria úplne jasne, akým spôsobom sa tu predtým konalo. A preto vlastne aj ten útok, a to si myslím, že je najzbabelejšie, že urobiť si trip po európskych inštitúciách, kamarátoch, ktorí mi vybavili, že som sa stal podpredsedom Európskeho parlamentu, že to by bolo super, keby ste zastavili Slovensku eurofondy, lebo nám by stúpli percentá, lebo to by ste potrestali Fica. A potom si naozaj človek môže uvedomiť, že to nie je potrestanie Fica, ani SMER-u. To sa, samozrejme, nejakým spôsobom dá prežiť a dá sa s tým bojovať a my sme čelili mnohým nástrahám za obdobie, ktoré za posledných 25 rokov v politike sme, ale uškodili by ste ľuďom. A tu dovolím si oceniť, že ste, aj keď v poslednej chvíli, zistili, že by to predovšetkým ublížilo aj vašim voličom, aj mestám, aj obciam. Nijakým spôsobom by ste nepotrestali pre vás ten obrázok, ten terč, ktorý máte v každej kancelárii nakreslený, predsedu vlády Roberta Fica. Čiže z môjho pohľadu je veľmi dôležité, že sa poďme vrátiť k tým výzvam, ktoré ste hovorili, o štandardnej konštruktívnej opozícii a vláde, ja som takisto pripravený, tiež mám rezort, za ktorý zodpovedám, a som pripravený, aby ste nás kedykoľvek navštívili, hĺbkovo kontrolovali, vytýkali nám akékoľvek chyby a diskusie, len, prosím, neberte si za rukojemníkov občanov Slovenskej republiky, lebo toto bolo presne v tomto prípade tak. Ďakujem pekne. (Potlesk.)